冯时行
舍弟生子
多女信无助，多田复何虞。
我固喜二仲，辈出三丈夫。
圆郎未解语，手欲学抹朱。
闰郎好神气，两眼澄秋湖。
复有新生儿，初探玄海珠。
一一阅清俊，并是千里驹。
胡为集我家，足视种德符。
昆弟若一体，在尔犹在吾。
堂前有双亲，各已皓鬓须。
抱弄想慰意，颜色朝愉愉。
未问壮门户，悦亲良所须。
况我藜藿肠，要当饱典谟。
足以立家学。灿灿遗群雏。
尔后更五稔，汝等行不扶。
我欲为道肥，汝当为书癯。
富贵何足道，陆机真洪儒。